Obrazloženje **OPĆEG dijela** *Godišnjeg izvještaja o izvršenju FP za* ***2023.*** *godinu*

**08012 DRŽAVNI ZAVOD ZA INTELEKTUALNO VLASNIŠTVO**

 Sukladno članku 76. *Zakona o proračunu* (NN 144/21) i članku 43. *Pravilnika o polugodišnjem i godišnjem izvještaju o izvršenju proračuna i financijskog plana* (NN 85/2023), u nastavku se daje obrazloženje općeg dijela godišnjeg izvještaja o izvršenju financijskog plana za godinu 2023.

**PRIHODI I PRIMICI**

U izvještajnom razdoblju Državni zavod za intelektualno vlasništvo (DZIV) ostvario je prihode poslovanja (razred 6), iz sljedećih izvora financiranja:

* 11 Opći prihodi i primici
* 51 Pomoći EU
* 52 Ostale pomoći i darovnice
* 43 Ostali prihodi za posebne namjene.

Od navedenih izvora prihodi iz izvora 11, 51 i 52 se ostvaruju isključivo kroz aktivnost A763000 – *Administracija i upravljanje Državnog zavoda za intelektualno vlasništvo*, dok se prihodi iz izvora 43 ostvaruju kroz dvije aktivnosti: A763000 – *Administracija i upravljanje Državnog zavoda za intelektualno vlasništvo* i T763005 – *Suradnja DZIV-a s Uredom Europske unije za intelektualno vlasništvo*.

Izvršenje planiranih prihoda po izvorima za izvještajno razdoblje je kako slijedi:

|  |  |  |  |  |
| --- | --- | --- | --- | --- |
| **Izvor financiranja** | **FP 2023, NN 145/22, inicijalno, €** |  **Tekući FP 2023, €** | **Izvršenje u 2023, €** | **Indeks izvršenja Tekućeg plana** |
| 11 | 2.332.800 | 2.249.608 | 2.234.372 | 99,3 |
| 31 | 1.314 | 1.314 | 0 | 0,0 |
| 51 | 23.293 | 31.000 | 39.234 | 126,6 |
| 52 | 8.302 | 20.000 | 22.426 | 112,1 |
| 43-A | 1.061.782 | 1.450.000 | 1.238.811 | 85,4 |
| 43-T | 530.891 | 650.000 | 774.163 | 119,1 |
| **Ukupno** | **3.958.382** | **4.401.922** | **4.309.006** | **97,9** |

Iz izvora Općih prihoda i primitaka (izvor 11) DZIV pokriva rashode za zaposlene, materijalne troškove, financijske rashode, te rashode za nabavu proizvedene dugotrajne imovine.

Vlastite prihode DZIV ostvaruje poslovanjem internog ugostiteljskog objekta. U svibnju 2022. godine ovaj ugostiteljski objekt je privremeno zatvoren zbog nemogućnosti osiguravanja ljudskih resursa za njegovo vođenje. U izvještajnom razdoblju objekt je bio neaktivan i stoga su, mada planirani, izostali prihodi s ove osnove.

Prihodi iz izvora financiranja 51 (pomoći EU) se ostvaruju od tijela Europske unije temeljem utvrđenih pravila za pokrivanje troškova rada u tim tijelima. Prihodima se u većem dijelu (bez rashoda za davanja) u izvještajnom razdoblju pokrivao trošak plaće privremeno izaslane djelatnice DZIV-a na radu u tijelu EU-a (mandat djelatnice istekao sa 31.12.2023.), te troškovi službenih putovanja zaposlenika DZIV-a kao predstavnika Republike Hrvatske na sastancima resornih stručnih i radnih tijela Europske unije. S obzirom na prirodu ovih prihoda, njihovo izvršenje rezultat je izvršenja odgovarajućih rashoda (vidjeti odgovarajuće obrazloženje rashoda).

Prihodi iz izvora 52 (ostale pomoći i darovnice) se ostvaruju od međunarodnih organizacija za intelektualno vlasništvo s kojima DZIV surađuje u ime Republike Hrvatske. U najvećem dijelu prihodi predstavljaju refundacije Europske patentne organizacije za rashode službenih putovanja zaposlenika DZIV-a kao predstavnika Republike Hrvatske na sastancima stručnih i upravljačkih tijela Europske patentne organizacije (EPO) i radnih grupa, za rashode stručnog usavršavanja zaposlenika DZIV-a na programima EPO-a, te za troškove zajedničke organizacije stručnih događanja i po potrebi angažmana vanjskih konzultanata na suradničkim aktivnostima EPO-a i DZIV-a. S obzirom na prirodu ovih prihoda, njihovo izvršenje rezultat je izvršenja odgovarajućih rashoda (vidjeti odgovarajuće obrazloženje rashoda).

Prihodi iz izvora 43 (ostali prihodi za posebne namjene) ostvaruju se temeljem dviju aktivnosti. Prihodi temeljem aktivnosti A763000 – *Administracija i upravljanje Državnog zavoda za intelektualno vlasništvo* (43-A) transferne su prirode i koriste se isključivo za podmirivanje rashoda međunarodnih obveza Republike Hrvatske temeljem Europske patentne konvencije i . Ugovora o suradnji u području patenata. Glavninu prihoda čine uplate propisanih nacionalnih naknada za održavanje u vrijednosti patenata od strane nositelja onih Europskih patenata koji se odnose na Republiku Hrvatsku, a propisani udio tih naknada DZIV transferira Europskoj patentnoj organizaciji sukladno odredbama Europske patentne konvencije. U manjem dijelu prihode predstavljaju uplate propisanih naknada za međunarodni postupak prijave patenta temeljem međunarodnog Ugovora o suradnji u području patenata (tzv. Ugovor PCT) od strane domaćih podnositelja, koje DZIV u cijelosti transferira Svjetskoj organizaciji za intelektualno vlasništvo (WIPO). U neznatnom dijelu prihode čine i uplate naknade podnositelja nacionalnih patenata za tražene posebne stručne usluge Europske patentne organizacije, koji se također u cijelosti transferiraju toj organizaciji. Prihode preostale nakon podmirenja međunarodnih obveza (trošak evidentiran na kontu 3295 - Pristojbe i naknade), DZIV periodično transferira u državni proračun, uz zadržavanje kontinuirane rezerve za podmirenje tekućih obveza. Dinamika ovih prihoda je varijabilna budući da isti ovise o više čimbenika - o trendovima godišnjeg broja prijava Europskih patenata, interesu nositelja Europskih patenata da isti budu u vrijednosti na teritoriju Republike Hrvatske i trajanju njihovog interesa za održavanja istih u vrijednosti (do maksimalnih 20 godina), o strukturi nositelja Europskih patenata (s obzirom na umanjenje naknada za neke kategorije) te o propisanoj visini nacionalnih naknada i visini minimalnih naknada propisanoj od strane Europske patentne organizacije, kao i o, u neznatnoj mjeri, interesu domaćih prijavitelja za prijavu međunarodnih patentnih prijava putem Ugovora PCT.

Prihodi temeljem aktivnosti T763005 – *Suradnja DZIV-a s Uredom Europske unije za intelektualno vlasništvo* (43-T) predstavljaju namjenske uplate Ureda Europske unije za intelektualno vlasništvo (EUIPO) za svrhe propisane Uredbom (EU) 2017/1001 Europskog parlamenta i Vijeća od 14. lipnja 2017. o žigu Europske unije. Člankom 152. propisano je da EUIPO i središnji uredi za industrijsko vlasništvo država članica surađuju radi promicanja konvergencije praksi i alata u području žigova i dizajna te da EUIPO financijski podupire ove projekte u mjeri u kojoj je to potrebno kako bi se osiguralo učinkovito sudjelovanje središnjih ureda za industrijsko vlasništvo država članica u tim projektima. Godišnja dinamika ovih prihoda ovisi o godišnjoj dinamici provedbe projekata suradnje između EUIPO-a i DZIV-a. U pravilu, ukupni godišnji prihodi po ovoj osnovi ostvaruju se samo u prvom polugodištu i odnose se na uplatu predujma u iznosu od 75% od ugovorenog iznosa troškova provedbe ugovora za tekuću godinu te uplatu razlike troškova po konačnom obračunu za ugovor iz prethodne godine (razlike između predujma troškova isplaćenih unaprijed i konačnih troškova ostvarenih temeljem godišnjeg ugovora). Ostvarenje prihoda u izvještajnom razdoblju veće je od inicijalnog plana budući da u vrijeme donošenja financijskog plana nisu bili poznati svi parametri projekata planiranih godišnjim ugovorom za 2023. godinu niti konačnog obračuna po ugovoru za 2022. godinu. Također, na ostvarenje prihoda temeljem ove aktivnosti utječu i godišnji prihodi temeljem članka 172. (nadoknada troškova središnjih ureda za industrijsko vlasništvo država članica i drugih nadležnih tijela na temelju specifičnih zadaća koje isti izvršavaju kao funkcionalni dijelovi sustava žiga EU-a) koji ovise o kretanju relevantnih godišnjih pokazatelja u postupcima zaštite i provedbe prava žigova, a obveza EUIPO-a da nadoknadi troškove koji su nastali određene godine primjenjuje se samo u mjeri u kojoj u toj godini nije došlo do manjka proračuna EUIPO-a. S obzirom da se ovi prihodi ostvaruju s vremenskim pomakom od dvije godine (uplate za n-tu godinu u n+2. godini), a budući da je EUIPO pozitivno poslovao u 2021. godini, to su s ove osnove prihodi ostvareni u iznosu od 323.213,93 €.

Za izvještajno razdoblje nema prihoda od prodaje nefinancijske imovine (razred 7) kao ni primitaka od financijske imovine i zaduživanja (razred 8).

**RASHODI I IZDACI**

Ukupno ostvareni rashodi DZIV-a za 2023.godinu iznose 3.596.644 €.

Od ukupnih rashoda većinu čine rashodi poslovanja (99,2%), a ostatak (svega 0,8%) rashodi za nabavu nefinancijske imovine.

Prema izvorima financiranja, rashodi su ostvareni kako slijedi:

|  |  |  |  |  |
| --- | --- | --- | --- | --- |
| **Izvor financiranja** | **FP 2023, NN 145/22, inicijalno, €** |  **Tekući FP 2023, €** | **Izvršenje u 2023, €** | **Indeks izvršenja Tekućeg plana** |
| 11 | 2.332.800 | 2.249.608 | 2.234.372 | 99,3 |
| 31 | 1.314 | 1.314 | 0 | 0,0 |
| 51 | 23.293 | 28.870 | 39.234 | 135,9 |
| 52 | 8.302 | 26.805 | 22.149 | 82,6 |
| 43-A | 1.149.885 | 1.149.221 | 1.042.546 | 90,7 |
| 43-T | 264.729 | 430.186 | 258.343 | 60,1 |
| **Ukupno** | **3.780.323** | **3.886.004** | **3.596.644** | **92,6** |

Rashodi iz izvora 11 (Opći prihodi i primici) odnose se na rashode za zaposlene, materijalne troškove, financijske rashode, te rashode za nabavu proizvedene dugotrajne imovine. Rashodi za zaposlene čine 86% rashoda s ovog izvora, a ostvareni su na temelju propisanih materijalnih prava državnih službenika i dužnosnika koja su se u nekoliko navrata odgovarajućim aktima tokom godine povećavala za pojedine kategorije službenika, pri čemu je samo djelomično ostvareno planirano novo zapošljavanje zbog izostanka prijava odgovarajućih kandidata na raspisane javne natječaje.

Rashodi iz izvora 51 (pomoći EU) odnose se na troškove službenih putovanja zaposlenika DZIV-a kao predstavnika Republike Hrvatske na sastancima resornih stručnih i radnih tijela Europske unije. Također, na ovom se izvoru prikazuju rashodi za plaću privremeno izaslane djelatnice DZIV-a na radu u tijelu EU-a čiji je mandat istekao 31.12.2023. godine. Intenzivne zakonodavne aktivnosti na razini EU-a u području intelektualnog vlasništva te povećana dinamika sastanaka Radne skupine Vijeća Europske unije za intelektualno vlasništvo u izvještajnom razdoblju rezultirale su relativno visokim indeksom izvršenja rashoda za službena putovanja u izvještajnom razdoblju. Zbog produljenja prvobitno planiranog mandata djelatnice ostvareni su rashodi veći od planiranih, a na povećano izvršenje rashoda po ovom izvoru također je utjecalo i povećanje propisanih materijalnih prava državnih službenika u odnosu na izvorno planirano.

Rashodi iz izvora 52 (ostale pomoći i darovnice) odnose se na troškove službenih putovanja zaposlenika DZIV-a kao predstavnika Republike Hrvatske na sastanke stručnih i upravljačkih tijela Europske patentne organizacije (EPO) i radnih grupa, troškove stručnog usavršavanja zaposlenika DZIV-a putem programa EPO-a, te troškove zajedničke organizacije stručnih događanja i po potrebi angažmana vanjskih konzultanata na suradnički aktivnostima EPO-a i DZIV-a te drugih međunarodnih organizacija. Povećano izvršenje u odnosu na inicijalni plan po ovom izvoru ostvareno je zbog poduzetog većeg broja službenih putovanja u odnosu na planirano temeljem prethodnih razdoblja u kojem je zbog pandemije većina sastanaka bila organizirana na daljinu, kao i zbog organizacije međunarodne Ljetne škole intelektualnog vlasništva u Hrvatskoj u suorganizaciji s WIPO-om (Svjetskom organizacijom za intelektualno vlasništvo) koja je krajem lipnja održana u Dubrovniku.

Najveći dio rashoda iz izvora 43 (43-A) čine rashodi naknada i pristojbi. Ovi rashodi predstavljaju prijenos (transfer) propisanih udjela prihoda državnog proračuna od uplaćenih propisanih nacionalnih naknada za održavanje u vrijednosti patenata od strane nositelja onih Europskih patenata koji se odnose na Republiku Hrvatsku, propisanih naknada za međunarodni postupak prijave patenta temeljem međunarodnog Ugovora o suradnji u području patenata (tzv. Ugovor PCT) od strane domaćih podnositelja te naknade podnositelja nacionalnih patenata za tražene posebne stručne usluge Europske patentne organizacije. Isti se transferiraju prema Europskoj patentnoj organizaciji i Svjetskoj organizaciji za intelektualno vlasništvo sukladno međunarodnim obvezama Republike Hrvatske, a u 2023. godini ovi rashodi iznosili su 1.042.546,27 €. Razlika između prihoda i rashoda za navedene svrhe preknjižuje se periodički u središnji državni proračun, a ukupno je za 2023. to preknjiženje u korist državnog proračuna iznosilo 1.390.000 €, pri čemu isto nije vidljivo kroz financijsko izvješće DZIV-a zbog propisanog modela knjiženja prihoda u knjigovodstvenom praćenju financijskog plana. Ostali rashodi (43-T) odnose se na rashode za namjene propisane Uredbom (EU) 2017/1001 Europskog parlamenta i Vijeća od 14. lipnja 2017. o žigu Europske unije. U najvećem dijelu odnose se na rashode projekata suradnje između EUIPO-a i DZIV-a radi promicanja konvergencije praksi i alata u području žigova i dizajna. Od materijalnih rashoda za tu svrhu u pravilu najveći udio čine rashodi za usluge elektronskih medija, godišnjeg zakupa programskih licenci te usluge razvoja software-a u projektima digitalne transformacije poslovanja i razvoja digitalnih alata u području žigova i dizajna. Rashodi ostvareni u izvještajnom razdoblju rezultat su ostvarene dinamike aktivnosti u okviru planiranih projekata.

Za izvještajno razdoblje nije bilo izdataka za financijsku imovinu i otplate zajmova (razred 5).

**PRIJENOS SREDSTAVA IZ PRETHODNE GODINU**

Kumulirana a neutrošena sredstva svih izvora prihoda (osim Općih prihoda i primitaka) sa stanjem 31.12.2023. prenose se u fiskalnu godinu 2024.

Vlastita sredstva (izvor 31), sredstva pomoći EU-a (izvor 51) te sredstva ostalih pomoći i darovnice (izvor 52), kumulirana su u ukupnom iznosu od 31.503,82 €. Ostala su neutrošena prvenstveno zbog prijenosa iz ranijih razdoblja (donos u 2023. je bio 31.226,49 €) iz razloga smanjene poslovne aktivnosti zbog globalne zdravstvene situacije uzrokovane pandemijom bolesti COVID-19, posljedičnim padom gospodarske aktivnosti, te opreza i minimiziranja rashoda u razdobljima krize i neizvjesnosti u skladu s načelima dobrog financijskog upravljanja i uravnoteženosti financijskog plana.

Sredstva ostalih prihoda za posebne namjene (izvor 43-T) na kraju 2023. godine kumulirana su u značajnom iznosu (2.933.122,25 €), a prvenstveno iz donosa iz prethodnih proračunskih razdoblja koji je iznosio 2.864.294,81 €. Korištenje ovih sredstava planirano je za provedbu različitih projekata suradnje između EUIPO-a i DZIV-a radi promicanja konvergencije stručnih praksi u postupcima priznavanja prava žiga i registriranog industrijskog dizajna te razvoja i održavanja pratećih korisničkih i poslovnih digitalnih alata, uključujući projekte digitalne transformacije poslovanja te održavanja i razvoja informacijsko-komunikacijske infrastrukture DZIV-a radi ispunjavanja ugovorenih standarda u pogledu održavanja zajedničkih korisničkih digitalnih alata, kao i projekte usmjerene na razvijanje i podizanje svijesti o zaštiti intelektualnog vlasništva i suzbijanje prometa krivotvorenim proizvodima kojima se povrjeđuju prava intelektualnog vlasništva. Korištenje ovih sredstava je u prijašnjim razdobljima bilo onemogućeno ili bitno ograničeno, a projekti su odgađani ili privremeno zaustavljeni iz razloga kao što su prvenstveno globalna pandemija bolesti COVID-19 koja je zaustavila redovne gospodarske tokove, a poslovnu komunikaciju i suradnju svela na minimalnu održivu (uglavnom virtualnu) razinu; kritičan i višekratno prema nadležnim tijelima alarmiran problem nedostatka stručnih ljudskih potencijala u DZIV-u propisana djelatnost kojeg se temelji prvenstveno na intenzivnim intelektualnim aktivnostima visokostručnih ljudskih potencijala te prioritetno korištenje raspoloživih ljudskih potencijala za održavanje postojeće razine poslovanja i dinamike provedbe postupaka priznanja prava intelektualnog vlasništva na račun odgode projekata; neizvjesnost poslovanja zbog geopolitičkog okruženja te neizvjesnih gospodarskih trendova i prioriteta u uvjetima gospodarske i energetske krize. Zbog složenih i neizvjesnih globalnih i internih okolnosti navedena sredstava korištena su s povećanim oprezom, uz postavljanje prioriteta u angažmanu ljudskih resursa i namjene sredstava te uz privremenu odgodu projekata za implementaciju kojih bi se pretpostavke mogle promijeniti zbog promjena vanjskih okolnosti.

Projekti koji se financiraju ovim sredstvima su projekti povezani s promicanjem konvergencije praksi i alata u području žigova i dizajna, što uključuje projekte digitalne transformacije poslovanja za potrebe razvoja i održavanja poslovnih i korisničkih digitalnih alata, aktivnosti na reformi pravnog sustava zaštite intelektualnog vlasništva u Europskoj uniji u području zemljopisnih oznaka podrijetla i industrijskog dizajna te daljnja konvergencija praksi u postupcima priznanja ovih prava i prava žiga, aktivnosti na povećanju informacijske sigurnosti te dostupnosti i povezanosti korisničkih digitalnih alata, digitalnih registara i baza podataka intelektualnog vlasništva, aktivnosti na podizanju razine svijesti te informiranju i educiranju ciljnih grupa korisnika sustava zaštite intelektualnog vlasništva. Rashode iz ovih izvora će u idućim razdobljima generirati projekti započeti u 2023. godini a koji se protežu i na iduća razdoblja, kao i novi projekti planirani za 2024. godinu i daljnja razdoblja. Pri tome kritični čimbenik za intenziviranje provedbe projekata i utrošak akumuliranih sredstava predstavljaju raspoloživi ljudski resursi koji će ovisiti o dinamici ostvarivanja planiranog novog zapošljavanja.

Zagreb, 15.3.2024.